เริ่มแล้วประกันรถไปลาว
บริษัทประกันวินาศภัยไทย 22 บริษัท ลงนามกับบริษัท อลิอันซ์ เจเนอรัล ลาว หรือ เอจีแอล
26 ก.ย. 2558

บริษัทประกันวินาศภัยไทย 22 บริษัท ลงนามกับบริษัท อลิอันซ์ เจเนอรัล ลาว หรือ เอจีแอล ด้านความร่วมมือในการสำรวจอุบัติเหตุ หรือการจัดการสินไหมทดแทน และการรับประกันภัยรถยนต์ผ่านแดน การให้บริการสำรวจอุบัติเหตุ หรือจัดการด้านสินไหมทดแทน หากเกิดเหตุในไทยหรือ สปป.ลาว โดยเหตุที่เกิดในลาวจะมีเอจีแอลเป็นผู้ให้บริการ สำหรับรถที่จะซื้อประกันภัยขยายความคุ้มครองนอกอาณาเขตไปลาว ต้องเป็นรถที่ทำประกันภัยชั้น 1 ซึ่งเบี้ยจะเพิ่มไม่ถึง 5% และสามารถซื้อประกันได้ตั้งแต่วันนี้เป็นต้นไป
นายอานนท์ วังวสุ นายกสมาคมประกันวินาศภัยไทย เปิดเผยว่า หลังจากนี้จะขยายการลงนามกับสิงคโปร์ มาเลเซีย กัมพูชา และเวียดนาม เพราะคนเริ่มเดินทางมากขึ้นแล้ว จะทำให้ชาวอาเซียนได้รับการดูแลอย่างทันท่วงที ส่วนเมียนมาต้องรออีกระยะหนึ่ง เพราะธุรกิจประกันภัยอยู่ในช่วงเริ่มต้น ยังไม่มีหน่วยงานที่รับผิดชอบประกันภัยข้ามแดน
นายศิลปะเสริจ จันทะศัก หัวหน้าแผนกประกันภัยรถ บริษัท อลิอันซ์ เจเนอรัล ลาว กล่าวว่า ปัจจุบันบริษัทมีพนักงานเคลมและที่ว่าจ้างบริษัทข้างนอกรวม 110 คน สามารถรองรับการให้บริการสำรวจภัยได้ทั่วประเทศ ที่ผ่านมาบริษัทให้บริการสำรวจภัยและขายประกันร่วมกับ บริษัท วิริยะประกันภัย เพียงแห่งเดียว โดยให้บริการรถเฉลี่ยปีละ 1,000 คัน และที่เกิดเหตุประมาณ 4-5 คัน/ปี ส่วนใหญ่เป็นรถบรรทุก